EURÓPSKA KOMISIA V Bruseli24. 4. 2018 JOIN(2018) 8 final SPOLOČNÁ SPRÁVA EURÓPSKEMU PARLAMENTU A RADE OSOBITNÁ ADMINISTRATÍVNA OBLASŤ MACAO: VÝROČNÁ SPRÁVA ZA ROK 2017



SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Macao: výročná správa za rok 2017 Zhrnutie Od odovzdania Macaa Čínskej ľudovej republike v roku 1999 Európska únia (ďalej len „EÚ“) a jej členské štáty pozorne sledujú politický a hospodársky vývoj v Osobitnej administratívnej oblasti (ďalej len „OAO“) Macao podľa zásady „jedna krajina, dva systémy“. EÚ zastáva politiku „jednej Číny“ a podporuje zásadu „jedna krajina, dva systémy“ a jej vykonávanie. Táto výročná správa o vývoji v Macau sa vydáva v súlade so záväzkom prijatým voči Európskemu parlamentu. Zásada „jedna krajina, dva systémy“ fungovala aj v roku 2017 dobre, z čoho mala prospech OAO Macao, Čína ako celok i medzinárodné spoločenstvo. V septembri sa v Macau volilo nové zákonodarné zhromaždenie. Politické zloženie tohto zákonodarného zhromaždenia sa po voľbách nezmenilo. Naďalej v ňom prevládajú provládni zákonodarcovia. Z vysokej účasti vo voľbách do zákonodarného zhromaždenia, v ktorom sa 14 z 33 kresiel obsadzuje priamou voľbou, vyplýva, že občania Macaa sa chcú zapájať do politického života a usilujú sa o to, aby mohli spoluvytvárať vlastnú budúcnosť. Základný zákon Macaa a iné legislatívne akty nestanovujú možnosť usporiadať všeobecné voľby. EÚ však nabáda orgány Macaa, aby zvážili, ako by mohli podporiť väčšiu účasť občanov na voľbách najvyššieho výkonného predstaviteľa a voľbách do zákonodarného zhromaždenia. To by zvýšilo ich legitimitu, podporu verejnosti a posilnilo správu vecí verejných. Základné práva a slobody občanov sa vo všeobecnosti v roku 2017 naďalej dodržiavali. Napriek obavám z narastajúcej autocenzúry macajské médiá naďalej vyjadrovali širokú škálu názorov. Macajské hospodárstvo zaznamenalo počas roka významný nárast a predstavili sa ďalšie iniciatívy s cieľom diverzifikovať hospodárstvo. EÚ a Macao naďalej udržiavali dobré obchodné vzťahy a vysokú úroveň spolupráce. Politický vývoj Dňa 17. septembra sa v Macau konali voľby do zákonodarného zhromaždenia. Dosiahla sa doposiaľ najvyššia účasť: svoj hlas vo voľbách odovzdalo 57,22 % voličov. Z 33-miestneho zákonodarného zhromaždenia sa iba 14 miest obsadzuje priamou voľbou. Zvyšných 19 miest sa obsadzuje prostredníctvom funkčných volebných obvodov alebo ich menuje najvyšší výkonný predstaviteľ. V novozvolenom zákonodarnom zhromaždení naďalej silno prevládajú provládne sily. Nachádzajú sa v ňom iba štyria pandemokratickí poslanci a jeden poslanec, ktorý sa zasadzuje o všeobecné volebné právo a pritom nepatrí do pandemokratickej platformy. Vo voľbách boli rozhodujúcimi témami otázky blahobytu a živobytia. Voľby sa konali riadnym spôsobom. Prodemokratická strana Nové Macao však obvinila vládne orgány z toho, že na ňu počas kampane vyvíjali politický nátlak, a obrátila sa s touto vecou na súd. Najvyšší odvolací súd 11. septembra rozhodol v prospech strany Nové Macao a Úrad pre občianske a obecné záležitosti podrobil kritike za to, že odmietol žiadosť uvedenej strany o usporiadanie akcie v rámci volebnej kampane. Prodemokratickí aktivisti sa sťažovali, že ústredná vláda sa im nabúrala do ich sociálnych médií, emailov a služieb okamžitého prenosu správ s cieľom monitorovať ich volebnú kampaň. Minimálne 13 novinárom z Hong Kongu bol pred voľbami zamietnutý vstup do Macaa. Dňa 4. decembra bol prodemokratickému poslancovi Sulu Souovi pozastavený mandát v zákonodarnom zhromaždení. Bol obvinený z občianskej neposlušnosti v súvislosti s demonštráciou proti macajskému najvyššiemu výkonnému predstaviteľovi v roku 2016. Macajské zákonodarné zhromaždenie mu pozastavilo mandát, pričom 28 poslancov hlasovalo za pozastavenie a 4 poslanci proti nemu. Ide o prvý prípad od odovzdania Macaa Čínskej ľudovej republike v roku 1999, kedy zákonodarné zhromaždenie využilo svoju právomoc pozastaviť poslancovi mandát v súvislosti s obvinením z trestného činu. Ak súd rozhodne o tom, že pán Sou je vinný, a uloží mu trest odňatia slobody na viac než 30 dní, pán Sou by mohol prísť o svoj poslanecký mandát. V máji prišiel do Macaa na trojdňovú návštevu predseda Národného ľudového kongresu, Zhang Dejiang. Pochválil Macao za úspešné vykonávanie zásady „jedna krajina, dva systémy“ a vyzval OAO, aby podnikla ďalšie kroky s cieľom integrovať sa do národného rozvoja Číny. V auguste zomrelo 10 ľudí a stovky boli zranené po tom, ako tajfún Hato zasiahol Macao. Tajfún, ktorý dosiahol desiaty stupeň stupnice, spustošil Macao. Toto mesto po ňom zostalo niekoľko hodín bez elektrickej energie, v dôsledku čoho sa ukázala zraniteľnosť Macaa voči účinkom zmeny klímy. Na žiadosť macajskej vlády sa zmobilizovali jednotky čínskej ľudovej oslobodzovacej armády z miestnej posádky s cieľom pomôcť pri záchranných prácach. V novembri hlasoval stály výbor Národného ľudového kongresu za začlenenie zákona o národnej hymne do prílohy č. III k Základnému zákonu Macaa, v dôsledku čoho sa tento zákon bude uplatňovať na území OAO Macao.

V priebehu roka 2017 bol vyše tuctu prodemokratických aktivistov a niekoľkým novinárom zamietnutý vstup do Macaa. Imigračné úrady oznámili viacerým politikom a zákonodarcom z Hong Kongu, že predstavujú hrozbu pre vnútornú bezpečnosť a stabilitu Macaa. Rovnosť príležitostí, práva a slobody Podľa zásady „jedna krajina, dva systémy“ stanovenej v základnom zákone Macaa sa aj naďalej vo všeobecnosti dodržiavali ľudské práva a základné slobody obyvateľov Macaa, ako aj právny štát. Macao sa vyznačuje vysokou úrovňou občianskych slobôd a dodržiavania ľudských práv. Vláda však bola v roku 2017 naďalej proti návrhu Výboru OSN proti mučeniu, aby sa zriadil nezávislý orgán pre ľudské práva. Tvrdila, že toto odporúčanie sa na Macao ako osobitnú administratívnu oblasť Čínskej ľudovej republiky nevzťahuje. Médiá si zachovali svoju rozmanitosť a mohli bez obmedzenia vyjadrovať názorovú rôznorodosť. Zdá sa, že existuje určitý stupeň autocenzúry, najmä v čínsky hovoriacich médiách a pri podávaní správ o záležitostiach Číny. Mimovládne organizácie a aktivisti v oblasti médií naďalej vyjadrujú obavy z autocenzúry, ktorá je dôsledkom toho, že sa médiá spoliehajú na finančné prostriedky vlády. V roku 2017 vydalo portugalské a anglické združenie novinárov Macaa svoju prvú správu o slobode tlače nečínskych médií. V správe sa uvádza, že sloboda tlače bola riadne zachovávaná, ale čínsky hovoriace médiá čelili viacerým výzvam, obmedzeniam a tlaku než anglicky a portugalsky hovoriace médiá. V správe sa uvádza, že hlavnou prekážkou slobody tlače boli ťažkosti s prístupom k zdrojom a nedostatok transparentnosti zo strany úradov. Naďalej pretrvávajú obavy z diskriminácie na základe sexuálnej orientácie a rodovej identity. Tieto obavy sú obzvlášť naliehavé v oblasti zamestnanosti, vzdelávania a zdravotnej starostlivosti. Vzťahy medzi osobami rovnakého pohlavia nie sú ešte stále zahrnuté do legislatívneho aktu, v ktorom sa domáce násilie považuje za trestný čin. Výbor OSN pre hospodárske, sociálne a kultúrne práva naliehal na Macao, aby prijalo komplexné antidiskriminačné právne predpisy. Obchodovanie s ľuďmi zostáva v Macau problémom napriek pretrvávajúcim snahám macajskej vlády bojovať proti nemu. Macajské orgány zorganizovali v priebehu roka mnoho školení a kampaní na zvyšovanie povedomia verejnosti. Macao zintenzívnilo spoluprácu s orgánmi Číny a Hong Kongu prostredníctvom výmeny spravodajských informácií a spoločných operácií s cieľom bojovať proti tomuto cezhraničnému trestnému činu. Macajský zákon proti obchodovaniu s ľuďmi je dostatočný, no je potrebné sprísniť presadzovanie práva v tejto oblasti. Napriek veľkému počtu sťažností je počet trestných stíhaní a odsúdení za obchodovanie s ľuďmi stále nízky. EÚ je pripravená obnoviť výmeny a spoluprácu a poskytnúť odbornú pomoc, pokiaľ ide o spôsob, ako najlepšie riešiť tento celosvetový problém. Macao nepresadzuje účinne slobodu združovania a kolektívneho vyjednávania, ktorá je zakotvená v dohovoroch Medzinárodnej organizácie práce. Hoci sa zamestnanci môžu slobodne zúčastňovať na činnostiach odborových zväzov a protestných akciách, nie sú chránení pred odvetnými opatreniami. Podľa článku 70 zákona o pracovnoprávnych vzťahoch môžu zamestnávatelia ukončiť pracovný pomer so zamestnancom bez udania oprávneného dôvodu s tým, že poskytnú nízku náhradu. EÚ nabáda Macao, aby prijalo nevyhnutné kroky s cieľom dodržiavať dohovory Medzinárodnej organizácie práce. Macajské orgány v priebehu roka naďalej potláčali korupciu a vláda začala konať v prípade niekoľkých vysokopostavených osôb obvinených z korupcie. Tajfún Hato nastolil otázku o pripravenosti Macaa na prírodné katastrofy a koordináciu záchranných prác v prípade takejto katastrofy. V období po tajfúne začala Komisia proti korupcii vyšetrovať postupy Úradu pre meteorológiu a geofyziku pri predpovedaní tajfúnov a kontroverzné riadenie jeho bývalého riaditeľa. Komisia proti korupcii nenašla dôkazy o nezákonnosti alebo vonkajšom vplyve. Hospodársky vývoj Macajské hospodárstvo sa v roku 2017 spamätávalo po tom, ako v posledných troch rokoch zaznamenalo výrazný pokles, keďže odvetvie kasín bolo ovplyvnené spomalením čínskej ekonomiky a kampaňou proti korupcii v kontinentálnej Číne. HDP Macaa sa v roku 2017 prudko zvýšilo o 9,1 % v reálnom vyjadrení, čo predstavuje výrazné zlepšenie v porovnaní s rokom 2016, kedy kleslo o 0,9 %. Hospodársky rast bol spôsobený oživením odvetvia hazardných hier a pretrvávajúcim prílevom turistov. V roku 2017 sa počet prichádzajúcich návštevníkov zvýšil o 5,4 % na 32,6 milióna. Návštevníci tiež míňali viac. Príjem z hazardných hier zaznamenal v roku 2017 dvojciferný rast až na 266 miliárd MOP, čo predstavuje zvýšenie o 19,1 % v porovnaní s rokom 2016. Domáci dopyt stabilne rástol, pričom výdavky súkromných spotrebiteľov aj vládne výdavky zaznamenali mierny nárast. Najslabšou oblasťou hospodárstva bolo súkromné investovanie, ktoré v roku 2017 kleslo o 10 % v reálnom vyjadrení. Investičné výdavky sa znížili, pretože výstavba niekoľkých rozsiahlych turistických zariadení a obrovských rekreačných zariadení sa blížila ku koncu. Inflácia sa znížila z 2,3 % v roku 2016 na 1,2 % v roku 2017. Miera nezamestnanosti sa v posledných piatich rokoch vytrvalo pohybovala pod 2 %, a to aj v čase spomalenia hospodárstva, keďže hospodárstvo bolo vo veľkej miere poháňané zahraničnými pracovníkmi a odborníkmi. Vyše 40 % pracovnej sily Macaa v roku 2017 pozostávalo zo zahraničných pracovníkov, pričom približne dve tretiny z nich bolo z Číny. Najvyšší výkonný predstaviteľ Fernando Chui 14. novembra predniesol svoj prejav o politike na rok 2018. Zopakoval hlavné politické zámery, ktoré boli stanovené v päťročnom pláne Macaa (2016 – 2020), ktorý sa začal v roku 2016. Najvyšší výkonný predstaviteľ povedal, že jeho vláda sa bude zameriavať na diverzifikáciu hospodárstva a zapojí sa do čínskej iniciatívy „Jedno pásmo, jedna cesta“ a do iniciatívy veľkého regiónu v oblasti zálivu Kuang-tung – Hong Kong – Macao. Vláda sa zaviazala pokračovať v rozvíjaní turizmu týkajúceho sa podnikania v oblasti stretnutí, motivačných akcií, kongresov a výstavníctva; kultúrneho a kreatívneho priemyslu; čínskej medicíny; finančných lízingových služieb a správy majetku. Vyzval malé a stredné podniky, aby spolupracovali s poskytovateľmi elektronických obchodov v kontinentálnej Číne s cieľom preskúmať trhy v portugalsky hovoriacich krajinách. V súlade s tradíciou z minulosti Najvyšší výkonný predstaviteľ tiež oznámil balíček finančných dotácií pre miestne obyvateľstvo. Takýto balíček bol poskytnutý už jedenásty rok po sebe a tohtoročný balíček dosiahol hodnotu 12,9 miliardy MOP. V roku 2018 dostanú osoby s trvalým pobytom 9 000 MOP a osoby s prechodným pobytom 5 400 MOP. Fiškálna pozícia Macaa v roku 2017 zostala silná, pričom tento región má značné rezervy. Jeho fiškálne rezervy už roky trvale zaznamenávali prebytky aj napriek významnému poklesu príjmov z daní z hazardných hier v rokoch 2015 až 2016. Vďaka obozretnej fiškálnej politike počas rokov rastu sa dosiahol nulový dlh verejného sektoru a fiškálne rezervy presahujúce 130 % HDP. Ku koncu roka 2017 dosiahli celkové fiškálne rezervy výšku 490 miliárd MOP, čo je mimoriadne vysoké číslo na územie, na ktorom žije menej ako pol milióna ľudí (ak neberieme do úvahy pracujúce obyvateľstvo, ktoré sa nenarodilo v Macau). Vláda v roku 2016 oznámila, že do roku 2019 zriadi štátny rozvojový fond, ktorý bude spravovať fiškálne rezervy. Kým diverzifikácia macajského hospodárstva zostáva dlhodobým a pretrvávajúcim cieľom, diverzifikácia odvetvia hazardných hier sa v minulom roku dostala do popredia. Podiel „VIP hazardu“ (hazardných hier bohatých ľudí s vysokými vkladmi) na celkových príjmoch z hazardných hier klesol zo 70 % na 56 % v roku 2017. Macao stavia viac turistických zariadení a zlepšuje infraštruktúru mesta, aby bolo schopné ubytovať množstvo turistov, ktorí hrajú hazardné hry, aj tých, ktorí ich nehrajú. Poskytovatelia hazardných hier sa zaviazali investovať do obrovských luxusných zariadení s cieľom prilákať veľké podujatia. Zaviazali sa tiež investovať do iných druhov zábavy, ktoré sú vhodné pre rodiny, obchodných návštevníkov a dovolenkárov. V roku 2018 sa má otvoriť päť nových multimiliardárskych zariadení. V Macau má pribudnúť celkovo 9 000 nových hotelových izieb k 37 000 izieb, ktoré už existujú. Vláda zdôraznila, že jedným z kľúčových kritérií pre obnovenie koncesií na prevádzkovanie hazardných hier bude schopnosť rozvíjať nehazardný turizmus. V súčasnosti existuje šesť spoločností s koncesiou na prevádzkovanie hazardných hier, pričom platnosť ich licencií uplynie v období rokov 2020 až 2022. V oblasti regionálnej spolupráce Macao a Čína v decembri podpísali dva nové dohovory v rámci dohody o užšej hospodárskej spolupráci (Closer Economic Partnership Arrangement, ďalej len „CEPA“) Číny a Macaa. Týmito dvoma dohovormi boli Dohovor o investovaní a Dohovor o hospodárskej a technickej spolupráci. Dohovor o investovaní stanovuje mechanizmus riešenia sporov týkajúcich sa investovania a procesnoprávny rámec. Ešte v októbri podpísali Macao a Hong Kong dohodu, ktorá má zjednodušiť voľný pohyb tovaru, uľahčiť colné konanie, podporiť obchod, voľný obchod v oblasti služieb a stanoviť dvojstrannú spoluprácu v oblasti duševného vlastníctva v rámci dohody CEPA. Macao a Hong Kong uzatvorili s Čínou samostatné dohody CEPA. Očakáva sa, že tieto tri vlády nadviažu na svoje dohody CEPA s cieľom pripraviť novú spoločnú platformu na ďalšie posilnenie liberalizácie a uľahčenia obchodu a investovania vo veľkom regióne v oblasti zálivu. Macao zohráva úlohu hospodárskeho prepojenia Číny a portugalsky hovoriacich krajín. S cieľom posilniť túto úlohu sa sídlo hlavného fondu na podporu spolupráce medzi Čínou a portugalsky hovoriacimi krajinami presunulo v júni 2017 z Pekingu do Macaa. Tento fond založila v roku 2013 banka China Development Bank a Fond priemyselného a obchodného rozvoja Macaa. Spravuje ho rozvojový fond Čína – Afrika. Fond sa zaviazal, že do svojich budúcich projektov zahrnie viac malých a stredných podnikov z Macaa. Macao počas roka pokračovalo vo svojom úsilí v boji proti praniu špinavých peňazí a financovaniu terorizmu. V správe o vzájomnom hodnotení z roku 2017, ktorú vypracovala skupina pre Áziu/Tichomorie a skupina medzinárodného finančného dohľadu, bolo toto úsilie uznané v súlade s hodnotiacimi metódami stanovenými Finančnou akčnou skupinou. V novembri tiež Macao vykonalo systém priznávania hotovosti, ktorý sa vzťahuje na prichádzajúcich návštevníkov prinášajúcich hotovosť presahujúcu 120 000 MOP (alebo ekvivalentu tejto sumy).